Raimonds Čudars

Raimonds Čudars (dzimis  Murjāņos) ir Latvijas jurists un politiķis, Latvijas Republikas viedās administrācijas un reģionālās attīstības ministrs. Bijušais Latvijas Republikas klimata un enerģētikas ministrs, pārstāv partiju "Vienotība". No 2009. līdz 2022. gadam bijis Salaspils novada domes priekšsēdētājs. Ievēlēts 14. Saeimā no apvienības "Jaunā Vienotība" saraksta.

 Dzīvesgājums 
R. Čudars 1996. gadā ieguvis jurista izglītību Latvijas Universitātē. No 2002. līdz 2009. gadam bijis praktizējošs advokāts.

 Politiskā darbība 
1997. gadā R. Čudars pirmo reizi kandidēja pašvaldību vēlēšanās uz vietu Salaspils domē no apvienības "Tēvzemei un Brīvībai" saraksta, taču netika ievēlēts. 2001. gada Latvijas pašvaldību vēlēšanās R. Čudars tika ievēlēts Salaspils domē no Latvijas Zemnieku savienības saraksta. 2005. gadā ievēlēts Salaspils domē jau no partijas "Jaunais laiks" saraksta.

2009. gada 1. jūlija pašvaldību vēlēšanās R. Čudars tika ievēlēts Salaspils novada domē no partijas "Jaunais laiks" un apvienības "Tēvzemei un Brīvībai" kopējā saraksta un tika ievēlēts par domes priekšsēdētāju. Novada domes priekšsēdētāja amatu ieņēma līdz 2022. gadam. Ticis pārvēlēts 2013. gada, 2017. gada un 2021. gada pašvaldību vēlēšanās, gadā tika atkārtoti tiekot pārvēlēts arī par Salaspils novada domes priekšsēdētāju.

Kopš 2013. gada bija Latvijas pašvaldību savienības novadu apvienības valdes loceklis. No 2016. gada 4. jūnija ir politiskās partijas "Vienotība" valdes loceklis.

2022. gada rudenī ievēlēts 14. Saeimā no apvienības "Jaunā Vienotība". Decembrī apstiprināts par klimata un enerģētikas ministru Krišjāņa Kariņa valdībā. 2025. gada jūnijā R. Čudars tika apstiprināts par Latvijas Republikas viedās administrācijas un reģionālās attīstības ministru Evikas Siliņas valdībā, stājoties demisionējušās Ingas Bērziņas vietā.

 Atsauces 

Kategorija:1973. gadā dzimušie
Kategorija:Saulkrastu novadā dzimušie
Kategorija:Pašreizējie Ministru kabineta locekļi
Kategorija:"Jaunā laika" politiķi
Kategorija:"Vienotības" politiķi
Kategorija:14. Saeimas deputāti
Kategorija:Salaspils novada pašvaldības vadītāji
Kategorija:Latvijas klimata un enerģētikas ministri
Kategorija:Latvijas viedās administrācijas un reģionālās attīstības ministri
Kategorija:Latvijas juristi